**Dumnezeu e orb câteodată**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Dacă Dumnezeu nu s-ar fi odihnit duminica,

ar fi avut timp să termine lumea”

Gabriel Garcia Marquez

- Şi Dumnezeu e orb, din când în când,

Cutreieră-n tăriile cereşti,

Nu ştie că te port în orice gând

Chiar dacă tu, nemotivat, lipseşti.

Ca un avertisment apocaliptic,

Absenţa ta mă doare explicit,

Prizonieră-ntr-un minut eliptic,

Când timpul pare vast, chiar infinit...

Ce incompletă-i lumea fără tine,

Atâţia ani-lumină numărând

Te-aştept şi azi pe albele coline,

Dar Dumnezeu e orb din când în când.

- Plouă cu verde crud și doar în gară

Un difuzor strănută răguşit,

Eu mă gândesc s-aprind altă țigară

E noaptea lungă, tu nu ai venit.

În trenul nostru parcă mai aşteaptă,

Într-un compartiment cu geamul mat,

Povestea de iubire, înc-o treaptă

De mână s-o urcăm. Eu de fumat

Am să mă las când vii şi uit de lume,

Dar Dumnezeu e orb în nopţi pustii

Ori poate are numai chef de glume -

Mi-e viaţa incompletă şi tu ştii.

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015